पाएं अपने शहर की ताज़ा ख़बरें और फ्री ई-पेपरडाउनलोड करें
निजी क्षेत्र के बैंक कोटक महिंद्रा बैंक को वित्त वर्ष 2021 की चौथी तिमाही में 1682.4 करोड़ रुपए का स्टैंडअलोन मुनाफा हुआ है। एक साल पहले की समान अवधि के मुकाबले मुनाफे में 32.8% की ग्रोथ रही है। पिछले वित्त वर्ष की चौथी तिमाही में बैंक को 1266.60 करोड़ रुपए का मुनाफा हुआ था।
नेट इंटरेस्ट इनकम में बढ़ोतरी से मुनाफे में उछाल
नेट इंटरेस्ट इनकम (NII), अन्य इनकम और प्री-प्रोविजन ऑपरेटिंग प्रॉफिट के कारण बैंक के मुनाफे में उछाल रहा है। एक्सचेंज फाइलिंग के मुताबिक, मार्च 2021 तिमाही में बैंक की कुल नेट इंटरेस्ट इनकम 3,842.81 करोड़ रुपए रही है। एक साल पहले की समान अवधि के मुकाबले नेट इंटरेस्ट इनकम में 8% की बढ़ोतरी रही है। हालांकि, नेट इंटरेस्ट मार्जिन पिछले साल के 4.72% से घटकर 4.39% रह गया है।
1179 करोड़ रुपए का प्रोविजन
बैंक ने मार्च तिमाही के लिए 1179.41 करोड़ रुपए का प्रोविजन किया है। एक साल पहले की समान अवधि के मुकाबले प्रोविजन में 12.6% की बढ़ोतरी की गई है। मार्च 2020 तिमाही में बैंक ने 1047.47 करोड़ रुपए का प्रोविजन किया था। दिसंबर 2020 तिमाही के मुकाबले में प्रोविजन में 181.8% की ग्रोथ रही है। पिछली तिमाही में बैंक ने 418.58 करोड़ रुपए का प्रोविजन किया था।
नॉन इंटरेस्ट इनकम में 30.9% का उछाल
मार्च 2021 तिमाही में बैंक की नॉन-इंटरेस्ट इनकम यानी अन्य आय में 30.9% की ग्रोथ रही है। इस अवधि में बैंक की अन्य आय 1950 करोड़ रुपए रही है। एक साल पहले समान अवधि में अन्य आय 1489.39 करोड़ रुपए रही थी। जबकि दिसंबर 2020 तिमाही में 1285.20 करोड़ रुपए की अन्य आय रही थी।
प्री-प्रोविजन ऑपरेटिंग प्रॉफिट 3407 करोड़ रुपए रहा
वित्त वर्ष 2021 की चौथी तिमाही में कोटक महिंद्रा बैंक का प्री-प्रोविजन ऑपरेटिंग प्रॉफिट 3,407.5 करोड़ रुपए रहा है। एक साल पहले की समान अवधि के मुकाबले इसमें 25% की ग्रोथ रही है। मार्च 2020 तिमाही में बैंक का प्री-प्रोविजन ऑपरेटिंग प्रॉफिट 2,725.28 करोड़ रुपए रहा था। दिसंबर 2020 तिमाही में बैंक का प्री-प्रोविजन ऑपरेटिंग प्रॉफिट 2,902.89 करोड़ रुपए रहा था।
90 पैसे प्रति शेयर डिविडेंड का ऐलान
बैंक ने वित्त वर्ष 2020-21 के लिए निवेशकों को 90 पैसे प्रति शेयर की दर से डिविडेंड देने का ऐलान किया है। हालांकि, डिविडेंड भुगतान के लिए बैंक की एनुअल जनरल मीटिंग में शेयरहोल्डर्स की मंजूरी मिलना बाकी है। बैंक ने एनुअल जनरल मीटिंग की तारीख की जानकारी नहीं दी है।
NPA में आया उछाल
मार्च 2021 तिमाही में बैंक के नॉन-परफॉर्मिंग असेट्स (NPA) में उछाल हुआ है। एक्सचेंज फाइलिंग के मुताबिक, मार्च तिमाही में बैंक का ग्रॉस NPA 7,425.51 करोड़ रुपए रहा है। एक साल पहले समान अवधि में ग्रॉस NPA 5,026.89 करोड़ रुपए था। मार्च तिमाही में नेट NPA 2,705.17 करोड़ रुपए रहा है। एक साल पहले समान अवधि में नेट NPA 1,557.02 करोड़ रुपए था।
6506 खातों को दिया रेजोल्यूशन प्लान का लाभ
आरबीआई के 6 अगस्त 2020 के सर्कुलर के अनुसार, कोटक महिंद्रा बैंक ने वित्त वर्ष 2021 में 6,506 खातों को रेजोल्यूशन प्लान का लाभ दिया है। इसमें 6,482 खाते पर्सनल लोन, 8 खाते कॉरपोरेट पर्सन और 16 खाते अन्य प्रकार के थे। रेजोल्यूशन प्लान का लाभ देने से पहले इन बैंक खातों पर कुल 121.50 करोड़ रुपए का बकाया था। रेजोल्यूशन प्लान के बाद इन खातेदारों को 12.92 करोड़ रुपए का लोन और दिया गया है।
शेयरों में आई गिरावट
कोटक महिंद्रा बैंक के तिमाही नतीजे निवेशकों को रास नहीं आए हैं। यही कारण है कि वित्तीय नतीजे जारी होने के बाद बैंक के शेयरों में गिरावट आ गई है। दोपहर 2.40 बजे बंबई स्टॉक एक्सचेंज में बैंक का शेयर 1.18% की गिरावट के साथ 1728.15 रुपए प्रति यूनिट पर कारोबार रहा है। सुबह बैंक का शेयर 1743 रुपए प्रति यूनिट पर खुला था। वित्तीय नतीजे जारी होने के बाद शेयर 1685.70 रुपए प्रति यूनिट के निचले स्तर तक पहुंचा था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn